
Na početku je izložena razlika između psihoterapije i religije. Autor objašnjava da je 
primarni cilj psihoterapije liječenje čovjekove psihe, a sekundarni učinak je poboljšanje 
njegove vjere, a time i spasenja. Primarni cilj religije je spasenje duše, a sekundarni 
učinak je poboljšanje njegova duševnog zdravlja. Čovjek koji je u miru s Bogom, osjećat 
će u svojoj duši veliki mir. Vjera je psihoterapijski djelotvorna jer pruža čovjeku nutarnju 
sigurnost i usidrenost na razini transcendentnog i apsolutnog. Autor nadalje tumači 
Frankiovu misao kako čovjekova egzistencija uvijek nadmašuje samu sebe i uvijek 
upućuje na neki smisao koji je kao zid iza kojeg se ne možemo dalje povući, nego se 
čovjek na nj mora osloniti. Čovjek to i čini i on uvijek vjeruje u neki smisao. Čovjek može 
otkriti smisao jer je razumno, slobodno i odgovorno biće. On je doduše djelomice uvjeto- 
vano, ali ne i determinirano biće i njime ne upravlja isključivo instinkt za užitkom, kako 
je mislio Freud, niti volja za moći, kako je naučavao Adler, nego čovjeka pokreće volja 
za smislom, uvjeren je Frankl. Autor nadalje analizira pojam podsvjesne religioznosti, koja 
je, prema Franklu, čovjeku imanentna iako često ostaje latentna. Frankl smatra da duho- 
vno podsvjesno nije dio instinktivne stvarnosti. 

Upravo jer je duhovno biće, čovjek ima savjest čija je zadaća otkriti čovjeku ono »je- 
dino potrebno«. Savjest je glas transcendencije, a to u konačnici znači, kaže Frankl, da 
je to glas Božji. Autor završava svoj članak uspoređujući Franklov i Freudov pojam sa- 
vjesti. Dok je Freud sa svojom psihoanalizom pokušao protumačiti savjest na temelju 
instinkta i reducirati je na nagon, Frankl je uvjeren da se čovjekova odgovornost ne može 
reducirati na njegovu instinktivnost, i da se ego ne može izvesti iz instinktivnosti. Instinkti 
nikad i nikako ne mogu sami sebe potiskivati, cenzurirati ili sublimirati. Analogno tome, 
Frankl zaključuje da isto tako ne može Ja biti pred samim sobom odgovorno. Ono je 
odgovorno pred Apsolutnim, transcendentnim, pred Bogom. 


Ključne riječi: logoterapija, smisao, religija, svijest, podsvijest, savjest. 


Uvod 


Viktor E. Frankl (1905-1997) bio je po 
svojoj edukaciji psiholog, psihijatar i filo- 
zof. Osnivač je logoterapije — modernog 
pravca u psihologiji i psihoterapiji. Sam 
Franki prošao je strahote fašističkih kon- 
centracijskih logora, ali je sve to preživio 
zahvaljujući jakoj vjeri da će preživjeti i 


svojoj sposobnosti da osmisli »besrnisle- 
ni« logoraški život. Zakijučio je da te 
strahote nisu preživjeli oni koji su bili fi- 
zički najjači, nego oni koji su bili jaki 
duhom, koji su znali osmisliti svoju pat- 
nju, svoj jadni život. 

Franki je u svoju teoriju uključio sve 
ono dobro što je Freud otkrio i svojim fi- 

lozofsko-teološkim idejama proširio hori- 
zonte psihologije i psihoterapije. Mnogo 
je godina bio liječnik-neurolog, a onda je 
dospio u nacistički logor u Auschwitz i 
Dachau, i nakon iskustva u tim logorima 
postao je kritičniji prema psihoanalizi. U 
44-oj godini završio je studij filozofije. U 
njegovoj teoriji prisutan je interdisciplinar- 
ni pristup zahvaljujući njegovoj integral- 
noj naobrazbi. 


Logoterapija i religija 


Ako se religija prije svega brine za 
spasenje duše, cilj psihoterapije je lije- 
čenje psihe, duševno liječenje. To znači 
da se radi o različitim perspektivama i 
ciljevima. Prema Franklu, religiozni čo- 
vjek se uvodi u jednu višu, sveobuhvat- 
niju i širu dimenziju od one koja je vlastita 
psihoterapiji. To se ne događa znanjem, 
spoznajom, nego vjerom. 

To ne sprječava, štoviše to jamči da se 
psihoterapija može i treba kretati unutar 
vjere, u objavi. Religija pruža čovjeku 
nutarnju sigurnost i usidrenost na razini 
transcendeninog i apsolutnog i zato je 
psihoterapijski djelotvorna. Iz toga slije- 
di da psihoterapija treba moći odgovoriti 
na »pitanje o smislu«, ograđujući se od 
teističke ili ateističke vizije čovjeka i 
svijeta. Ako ona (psihoterapija) shvaća 
fenomen vjerovanja ne kao vjeru u Boga, 
nego kao vjeru u širem smislu te riječi, 
kao vjeru u smisao, onda je posve legi- 
timno da se psihoterapija bavi vierom. 
Već je Albert Einstein ustvrdio kako nala- 
ženje odgovora na pitanje o smislu života 
znači biti religiozan. Sv. Ivan na početku 
svoga Evanđelja kaže: »U početku bija- 
še Logos (Riječ)«. Prema tome, sve što 
postoji mora imati neki smisao koji čovjek 
može i treba otkriti. 

Oslanjajući se na takvo radikalno pi- 
tanje o smislu, logoterapija uzima k srcu 
religioznu problematiku. Naime, riječ /o- 

gos ne znači samo »značenje«, nego 
također i duh, smisao. Čovjekova egzi- 
stencija uvijek nadmašuje samu sebe, 
uvijek upućuje na neki smisao. Čovjeku 
je važno ispunjenje smisla. Smisao je zid 
iza kojeg se ne možemo dalje povući, 
nego se na nj moramo osloniti. Dokle 
god diše, čovjek vjeruje u neki smisao. 
Ljudska egzistencija sa svojim transcen- 
dentalnim karakterom uvijek se projicira 
prema značenju koje je izvan nje same. 
| budući da je »biti čovjek« Frankl defini- 
rao kao »biti odgovoran«, središnja točka 
refleksije premješta se na odgovornost 
čovjeka da otkrije i ostvari značenje vla- 
stite egzistencije. 

Normalno je da se i u psihoterapiji po- 
stavi pitanje: pred čime je čovjek odgo- 
voran? Frankl kaže da se svaki pojedi- 
nac treba truditi da pronađe pravi odgo- 
vor postavljajući se pred društvo, pred 
čovječanstvo, savjest ili pred božanstvo. 

Ljudi se različito ponašaju pred pi- 
tanjem: »Zašto smo odgovorni?« Ovdje 
velika pomoć dolazi od psihoterapije, 
posebno od logoterapije. Ne toliko da 
sudi o smislu ili besmislu, vrijednosti ili 
nevrijednosti neke odluke, koliko da bu- 
de pomoć u pronalaženju puta koji treba 
prijeći u potrazi za smislom. 


Što život još očekuje od mene? 


Franklova temeljna misao proizašla je 
iz ideje da se ljudski stavovi koji su najvi- 
še protivni životu — oni koji se mogu su- 
sresti kod pesimista i samoubojica, kao 
i kod mnogih koji su proživjeli strahotu 
nacističkih logora, hrane opsesivnim pi- 
tanjem (koje se nužno, samo od sebe 
nameće): »Što još ja trebam očekivati od 
života?« Ova bi se rečenica, prema 
Franklu, trebala preformulirati tako da 
glasi: »Što život još očekuje od mene?« 

Stvarno je čovjek onaj koji je svaki dan 
i svaki sat ispitivan, a odgovornost je 

konkretna, osobna, ovdje i sada, za sva- 
ku situaciju; svatko mora dati svoj osob- 
ni odgovor. Biti odgovoran za svoj život 
znači u svakom času znati pravi odgovor. 
Život je jedan zadatak koji treba s odgo- 
vornošću prihvatiti, to je bitni znak lju- 
dske egzistencije. 

Čovjek je po svojoj naravi jedinstven i 
neponovljiv. Jedinstvenost, tj. osobna 
forma duhovnog života jest vlastiti način 
čovjekova života. Neponovljivost ili ne- 
zamjenjivost svake osobe, vrijednost vla- 
stitih djela, patnji, žrtava | smrti trebaju 
pomoći svakom čovjeku da nosi svoj 
križ. Od života shvaćenog kao zadatka, 
Frankl je stigao do Boga. Od čovjeka 
shvaćenog kao duhovne osobe, on je 
došao do Boga (Uberperson). Od čo- 
vjeka patnika on je zaključio da samo 
patnja shvaćena kao žrtva postiže smi- 
sao. Ipak, samo patnja zamišljena i pri- 
hvaćena kao »volja Božja« postiže puni- 
nu smisla. 

Slika čovjeka koju Frankl tako dobiva 
izgleda ovako: čovjek je slobodno, odgo- 
vorno, uvjetovano, ali ne i determinirano 
piće. Čovjek je biće kojim ne upravlja in- 
stinkt za užitkom (Freudov Lustprinzip), 
niti njime upravlja volja za moći (Adlerov 
Geltungstreben), nego čovjeka pokreće 
volja za smisiom (Wille zum Sinn), tj. 
potreba da nađe smisao svome životu. 
Zahvaljujući Franklu, psihologiju dubina 
(Freudovu dubinsku psihologiju) zami- 
jenila je psihologija visina (logoterapija). 
Prema Franklu nije dovoljna samo duho- 
vna dimenzija, nego treba uvesti u igru i 
nadijudsku dimenziju, bez koje se čovjek 
ne može definirati niti razvijati. Prava 
znanost o čovjeku mora imati otvorena 
vrata za transcendenciju. 


Neuroza je prema Franklu, bolest du- 
še, i neurotik je onaj koji trpi od manjka 
jasnog cilja i smisla života jer nije našao 
egzistencijalnu potporu u smislu (zna- 
čenju) i finalnosti, tj. konačnom cilju. 
Svojoj duhovnoj potrebi čovjek uzalud 
traži zadovoljenje, ne zna kaka će svojoj 
egzistenciji dati smisao jer je zapriječeno 
sjedinjenje s transcendentnim, čežnja za 
božanskim je potisnuta. Ako je za Freu- 
da religija bila javna prisilna neuroza!, za 
Frankla vrijedi obratno: prisilna neuroza 
je bolesna »neprijateljska« religioznost. 


Podsvjesna religioznost 


Prema Franklu, osim nagonskog pod- 
svjesnog (Id), u čovjeku postoji i duhov- 
no podsvjesno (Ja koje se pripisuje Egu). 
U ovoj duhovnoj podsvijesti, Frankl oikri- 
va i podsvjesnu religioznost, tj. podsvje- 
snu relaciju s Bogom koja je, čini se, čo- 
vjeku imanentna, premda često ostaje 
latentna. Nasuprot Jungu, koji je pod- 
svjesnu religioznost smjestio u Id (pod- 
svjesno nagonsko), Frankl je naglašavao 
da duhovno podsvjesno nije dio instink- 
tivne stvarnosti. Prema Jungu, religioz- 
nost je vezana uz religiozne arhetipove 
koji se nalaze u kolektivnom podsvje- 
snom. Po Jungovu shvaćanju, Ego u pi- 
tanjima religioznosti u neku ruku nije 
kompetenino i odgovorno. Drugim riječi- 
ma, moglo bi se zaključiti da, prema Jun- 
gu, religiozno uopće ne zavisi od odgo- 
vornosti i odluke osobe. Prema Jungu, Id 
ima u sebi religioznu dimenziju, ali zbog 
toga Ja još nije vjernik; ako ga Id i nagoni 
k Bogu, Ja se za Boga time ne odlučuje. 
Prema Franklu, religioznost pripada me- 
đu najosobnije čovjekove odluke i zato 


!' Svoje ideje o religiji kao prisilnoj neurozi Sigmund Freud je iznio u svojoj knjizi Buduć- 


nost jedne iluzije, Zagreb, Naprijed, 1986. 

ona ne može izvirati iz kolektivno-pod- 
svjesnog. Religiozne odluke mogu dola- 
ziti iz podsvijesti, ali zato ne moraju pri- 
padati sferi instinktivnosti. 

Za Junga i sljedbenike njegove škole 
podsvjesna religioznost je stvarnost koja 
je po svojoj biti instinktivna. H. Banzinger 
u vezi s tim otvoreno tvrdi: »Možemo 
govoriti o religioznom nagonu isto kao 
što govorimo o seksualnom ili agresiv- 
nom nagonu«. Teško je prihvatiti takvu 
religioznost na koju bi čovjek bio nagnan 
ili prisiljen nekim instinktom. Istinska re- 
ligioznost nema karakter instinkta, nego 
odluke; svojim karakterom odluke ona 
stoji — i svojim karakterom instinkta ona 
pada. Religioznost je, naime, ili egzisten- 
cijalna ili nikakva, kaže Frankl. 

»Po našem shvaćanju, podsvjesna 
religioznost proizlazi iz čovjekova sredi- 
šta, iz same osobe — ukoliko, dakako, ne 
ostane latentna kao potisnuta religioz- 
nost osobe, upravo u duhovnom pod- 
svjesnom«.? 

U svom pristupu fenomenu religiozno- 
sti Frankl se bitno razlikuje i od Freuda 
koji je naučavao da je religija iluzija koja 
nema budućnosti. Nasuprot tome, Frank! 
govori o religiji kao o trajnosti jedne stvar- 
nosti, koja doduše može ostati ili postati 
podsvjesna, a može biti i potisnuta. 
Upravo u takvim slučajevima zadaća je 
egzistencijalne (egzistencijske) analize 
da tu podsvjesnu duhovnu stvarnost po- 
svijesti. Egzistencijalna analiza mora 
svakako do dna istražiti modus neurotič- 
ne egzistencije i to do njezina posljed- 
njeg temelja; i nerijetko će se kao najdu- 
blji uzrok neurotične egzistencije pokaza- 
ti činjenica da je u neurotičara prisutan 
jedan nedostatak: da je, naime, pore- 

mećen njegov odnos s transcenden- 


cijom. Njegova je veza s transcenden- 
cijom potisnuta. Frank! dalje naučava 
kako se iz skrovišta čovjekove »tran- 
scendentne podsvijesti« katkada javlja 
potisnuta transcendencija u obliku »ne- 
mira srca«, koji ponekad može veoma 
lako dovesti do očitih neurotskih simpto- 
ma koji se manifestiraju u obliku neuro- 
ze. U tom pogledu može i podsvjesna 
religioznost — kao i sve što je podsvjesno 
— biti patogena. | potisnuta religioznost 
može dakle biti »nesretno potisnuta«. 

Prema Freudu, religija je općeljudska 
opsesivna neuroza. Kao i u djeteta, ona 
potječe od Edipova kompleksa (konflikt- 
ni odnos s ocem). Frankl misli upravo 
suproino: agresivna neuroza je psihički 
bolesna religioznost. Zakržljala vjera po- 
prima nakazne oblike. On se, dalje, pita: 
zar nismo i na kuiturnom području, tj. ne 
samo na individualnom nego i u socijal- 
nim razmjerima, primijetili da se vjera 
izrođuje u praznovjerje?* To se događa 
svuda gdje se religiozni osjećaj izrodi i 
postane žrtvom tobože autonomnog ra- 
zuma i tehničkog načina mišljenja. U tom 
smislu može nam u današnjem stanju 
kulture mnogo toga izgledati kao »opće- 
ljudska opsesija«, osim jednog: upravo 
osim religije, kaže Frankl. 


Egzistencijska analiza savjesti 


Prema Franklu temeljna uloga savjesti 
sastoji se u vođenju čovjeka prema oz- 
biljnom i odlučujućem traženju smisla. 
Savjest postoji kao predmoralno shva- 
ćanje vrijednosti što prethodi svakom 
izričitom moralu. Ona je, prema Franklu, 
iracionalna zato što se nikada ne može 


2 Viktor E. FRANKL, Bog podsvijesti, Zagreb, Biblioteka oko 3 ujutro, 1980, str. 49. 
* Spomenuta Franklova tvrdnja naročito se vidi u globalnoj mreži New age pokreta u kojem 
prava vjera sve više ustupa pred raznim vrstama praznovjerja i ozmvljavanja poganskih kulto- 


va i primitivnih religija. 

potpuno racionalizirati. Dostupna je jedi- 
no naknadnoj racionalizaciji. Savjest 
otkriva »zahtjevni bitak« — ono što istom 
treba postojati. To anticipiranje onoga što 
tek treba biti događa se u intuiciji. Za- 
daća savjesti je otkriti čovjeku ono »jedi- 
no potrebno«. Život po savjesti je uvijek 
apsolutno osoban život u okvirima apso- 
lutno konkretne situacije. Savjest uvijek 
uračunava konkretno »tu« mog osobnog 
bitka. 

Kao kod savjesti, tako je i odluka lju- 
bavi usmjerena na sasvim konkretnu 
mogućnost. »Jer kao što savjest otkriva 
ono 'jedino potrebno', tako i ljubav otkri- 
va ono osobito (jedincato) što je istom 
moguće: osobite mogućnosti voljene 
osobe. Doista, ljubav i jedino ona, kadra 
je sagledati jedincatost neke osobe - 
ukoliko je ona apsolutno individualna. U 
tom smislu posjeduje ljubav i važnu 
spoznajnu funkciju.«* Savjest i ljubav 
međusobno nalikuju po tome što su obje 
usmjerene na mogućnosti, a ne na zbilje 
nosti. Obje otkrivaju ono što je moguće i 
što bi trebalo biti. U ljubavi je ljudsko biće 
biće koje odlučuje. Izbor partnera je jedi- 
no onda pravi ili »ljubavni« izbor kad ga 
ne diktiraju nagonske sile. 

Dokle god u ljubavnom izboru »odlu- 
čuje« nekakav podsvjesni uzorak, neka 
slika iz područja Id, instinktivne sfere lič- 
nosti, dotle o ljubavi nikako ne može biti 
govora, kaže Frankl. Dok sklonost izme- 
đu Ja i Ti počiva na Idu, ne može biti 
govora o ljubavi. U autentičnoj ljubavi Ja 
ne biva primorano od Ida, nego se Ja 
odlučuje za Ti.“ 


“ Viktor E. FRANKL, Bog podsvijesti, str. 27. 

Savjest je upravljena na individualno, 
konkretno i praktično. Uloga savjesti je u 
tome da primjenjuje u praksi univerzalna 
etička načela. Životinja se ravna po vital- 
nom instinktu koji spašava vrstu, ali za 
pojedinca vladanje po instinktu rnože biti 
kobno. Tako jedna instinktivna shema 
reakcije, koja većini mravi i cijeloj njiho- 
voj mravljoj državi održava ili spašava 
život, može u nekim okolnostima pojedi- 
nog mrava stajati života. To je, sa staja- 
lišta instinkta, cijena koju treba platiti: vi- 
talni instinkt zanemaruje individualno. 

»Sasvim drukčije od vitalnog instinkta, 
funkcioniranje 'etičkog instinkta' zagaran- 
tirano je upravo time što on ne cilja na 
općenito nego na individualno: smjera, 
kako rekosmo, na konkretno. | dok vital- 
ni instinkt odvodi katkada životinju u za- 
bludu, dotle se kod čovjeka može napro- 
tiv dogoditi da ga zavede etički um, pa ga 
istom etički instinkt, ti. savjest, čini spo- 
sobnim da uopće vidi ono 'jedno potreb- 
no' - što dakako nije općenito; jer jedino 
savjest može 'vječni' univerzalno shva- 
ćeni “moralni zakon' u neku ruku uskla- 
diti sa svakom konkretnom situacijom 
konkretne osobe«.5 

U intuitivnoj dubini duhovne podsvi- 
jesti postoji | estetski podsvjesno. Pod- 
svjesno treba samo zato osvijestiti da se 
opet vrati u podsvijest kako bi neku po- 
dsvjesnu mogućnost prevodilo u kon- 
kretan čin s ciljem da se ostvari jedno 
podsvjesno stanje. Frankl razlikuje ne- 
aktivni osjećaj (puko osjećajno stanje) i 
intencionalni osjećaj (duhovno podsvje- 
sne naravi). Intencionalni osjećaj »može 


* Brakovi koji su sklopljeni samo na temelju instinktivne privlačnosti u velikoj su opasnosti 
da se raspadnu, što pokazuju i statistička istraživanja; naime, najviše je upravo takvih brakova, 
mnogi su već nakon 5 godina u krizi, svaki treći se raspada. 


* Viktor E. FRANKL, nav. dj., str. 26. 

biti mnogo “istančaniji' nego što razum 
može biti 'oštrouman'«.Z Kada duhovno 
Ja uranja u podsvjesnu sferu kao svoju 
osnovu, može se govoriti o savjesti, lju- 
bavi ili umjetnosti, a kad psihofizičko Id 
provaljuje u svijest, govorimo o neurozi i 
psihozi. 


»Budi gospodar svoje volje i sluga 
svoje savjesti« 


To je stanje najbolje izrazila Marie von 
Ebner-Eschenbach jednostavnom impe- 
rativnom rečenicom: »Budi gospodar 
svoje volje i sluga svoje savjesti«. Go- 
spodar svoje volje jesam zato što sam 
čovjek ako, dakako, ispravno shvatim 
svoje čovještvo; ako ga shvaćam kao 
slobodu, kao odgovornost za svoju egzi- 
stenciju. Prihvaćajući i drugi dio impera- 
tivne rečenice: »budi sluga svoje sa- 
vjesti«, ja svjedočim i prihvaćam da ta 
savjest mora biti nešto više od čovjeka 
koji »glas savjesti« samo čuje, ona mora 
biti nešto izvan čovjeka. »Drugim riječi- 
ma, sluga svoje savjesti mogu jedino biti 
onda ako — u shvaćanju samog sebe — 
savjest držim fenomenom koji transcen- 
dira moje puko ljudsko biće; to jest, ako 
sebe i svoju egzistenciju promatram sa 
stajališta transcendencije. Fenomen svo- 
je savjesti mogao bih, dakle, tada shva- 
titi ne samo kao psihološku faktičnost, 
nego i kao bitnu transcendentnost; »slu- 
ga svoje savjesti« mogu dakle jedino biti 
onda... ako je dijalog s mojom savjesti 
doista pravi razgovor u dvoje —- a ne tek 
monolog sa samim sobom, tj. ako je 
moja savjest više od mog Ja: ako je ona 
doglasna cijev nečega izvan mene«.5 
Savjest je glas transcendencije. Jedino 


? Viktor E. FRANKL, nav. dj., str. 29. 
5 Viktor E. FRANKL, nav. dj., str. 38. 

tom glasu čovjek postavlja pitanja, ali 
glas ne potječe od čovjeka. Savjest je 
shvatljiva jedino ako joj priznamo izvan- 
ljudski izvor, tj. ako čovjeku priznamo 
karakter stvorenog bića. Savjest je ima- 
nentni dio transcendenine cjeline, koja 
kao takva strši iznad razine psihološke 
imanencije i transcendira je. Na razini 
čovjekove ontologije ne može se sve na 
njemu razumjeti (a pogotovo ne njegova 
savjest) ako ne računamo na njegovo 
transcendentno podrijetlo. Tako možemo 
reći: kao gospodar svoje volje — ja sam 
stvaralac, a kao sluga svoje savjesti — ja 
sam stvor. Iz svega ovoga Frankl izvodi 
zaključak koji glasi: »Za objašnjenje čo- 
vjekove slobode dovoljna je egzisten- 
cijalnost — ali za objašnjenje čovjekove 
odgovornosti moramo posegnuti za 
transcendentnošću savjesti«*. Prema 
Franklu, savjest kao glas transcenden- 
cije upućuje nas na izvanijudsku instan- 
ciju koja mora biti nužno osobne naravi. 

Savjest kao glas transcendencije pri- 
sutna je u svakom čovjeku, što znači, 
htio on to ili ne, da je ima, od nje ne može 
nikamo i nikada pobjeći. Može je, dodu- 
še, zanijekati, zatomiti, potisnuti, iskrivi- 
ti, ali prije ili kasnije to mu se gorko osve- 
ti. Ako je to tako, zašto onda nereligio- 
zan čovjek poriče tu transcendentnost 
savjesti? Frank! odgovara da i takav »ne- 
religiozan« čovjek ima savjest, osjeća 
odgovornost, ali on ne traži dalje, ne pita 
se ni »pred čim« je odgovoran, ni »odak- 
le« mu savjest. To nas ne treba čuditi, 
kaže Frankl, jer običan čovjek teško pre- 
poznaje transcendentni karakter glasa 
savjesti. 

Nereligiozni čovjek uzima savjest sa- 
mo kao psihološku datost i prerano se 

zaustavlja. Drži je posljednjom instan- 
cijom pred kojom ne treba biti odgovo- 
ran. Na takav stav Frankl se jasno izja- 
šnjava: »No savjest nije ono posljednje 
'pred čim' je čovjek odgovoran; ona nije 
posljednja, nego pretposljednja instan- 
cija. Prerano se nereligiozan čovjek u 
svom traženju smisla zaustavio, kad ne 
ide dalje od savjesti, kada dalje ne pita. 
Dopro je tako reći do predzadnjeg bri- 
jega. Zašto ne ide dalje? Jer neće da 
napusti “čvrsto tlo pod nogama; jer je 
posljednji brijeg njegovu pogledu skriven, 
obavit maglom, i u tu se maglu — u tu 
neizvjesnost — ne usuđuje stupiti. A na to 
se, naprotiv, osmjeljuje religiozan čo- 
vjek«.'* Tome se ne treba čuditi, jer je 
čovjek do te mjere slobodan i od Stvori- 
telja tako slobodnim stvoren da ta slobo- 
da ide do slobode nijekanja, da se stvor 
može odlučiti protiv svog Stvoritelja, da 
može Boga poreći. 

»Dakako, ima ljudi koji se zadovolja- 
vaju time da jedino poreknu Božje ime; 
zbog svoje oholosti govore tada jedino o 
'božanskome! ili o 'božanstvu'; i rad su 
tom 'božanstvu' dodijeliti ime kojeg čo- 
vjeka, ili ga pod svaku cijenu zamagliti 
neodređenim i maglovitim izrazima pan- 
teističkog ugođaja. Jer kao što je potreb- 
no nešto hrabrosti da se ne zataji ono što 
smo jednom spoznali, tako je potrebno i 
nešto poniznosti da to nazovemo riječju 
koja je već tisućljećima na ustima čo- 
vječanstva: jednostavnom riječju Bog«.'" 


Franklova kritika Freudovog 
shvaćanja savjesti 


Freud je svojom psihoanalizom poku- 
šao protumačiti savjest na temelju in- 
stinkta i reducirati je na nagon: psihoana- 


1% Viktor E. FRANKL, nav. dj., str. 41. 
" Viktor E. FRANKL, nav. dj., str. 41. 
"2 Viktor E. FRANKL, nav. dj., str. 42-43. 


liza savjest zove nad-Ja (super-ego) i to 
nad-Ja izvodi iz introjekcije očeva lika 
(Vater-imago). Frankl je uvjeren da se 
čovjekova odgovornost ne može reduci- 
rati na njegovu instinktivnost, i da se ego 
ne može izvesti iz instinktivnosti, te da je 
pojam »nagon za Ja« u sebi proturječan. 
Instinkti nikad i nikako ne mogu sami 
sebe potiskivati, cenzurirati ili sublimira- 
ti. Analogno tome, Frankl zaključuje da 
isto tako ne može Ja biti pred samim so- 
bom odgovorno. »Nikako Ja ne može biti 
svoj vlastiti zakonodavac. Stoga ne mo- 
že također biti nikakva autonomnog 'ka- 
tegoričkog imperativa'; jer kategorički 
imperativ dobiva svoju legitimaciju isklju- 
čivo od transcendencije — a ne od ima- 
nencije. Njegov karakter kategoričnosti 
potpuno zavisi o toj njegovoj transcen- 
dentnosti, i stoga se od imanentnosti ne 
može izvesti. Jer zato što je Ja — protiv- 
no od Ida kao instinktivnosti — po svojoj 
biti odgovorno biće, ne znači nipošto da 
je Ja odgovorno (jedino) pred samim 
sobom. Kao što biti slobodan znači malo 
ili ništa... bez slobode »za nešto«, tako i 
biti odgovoran ne znači nipošto sve... 
bez odgovornosti 'pred nečim'. Kao što 
se dakle volja (Ja) ne može izvesti od 
instinkata (od Id), tako se isto od volje ne 
može izvesti obveza (super-ego)«.!'* U 
tom smislu je shvatljiva i Goetheova 
izreka: »Htijenje je istom htijenje zato što 
smo obvezani«. Ako sam obvezan nešto 
htjeti - moja obveza prethodi mojem 
htijenju. Kao što mojem odgovoru pret- 
hodi nečije pitanje, tako isto i mojoj od- 
govornosti (u savjesti) prethodi obveza, 
prethodi Netko tko ima pravo da me 
obveže. Prema tome, zaključuje Frankl, 
iza čovjekova super-ega ne stoji ego 
nekakvog nad-čovjeka, nego iza njego- 

ve savjesti stoji samo Božje Ti; »jer 
nikad i nikako ne bi savjest mogla značiti 
suverenu zapovijed...u granicama ima- 
nencije... — kad ne bi bila izraz osobne 
zapovijedi (Du-Wort) iz transcendencije.« 
Neumoljivost glasa savjesti ne može 
proizaći iz mene samoga, nego je ona 
izraz jedne druge transcendentne stvar- 
nosti, a od mene je samo, kao takva, 
spoznata. Nasuprot Freudu koji je tvrdio 
da je Bog ljudsko iznašašće, da je on 
samo očev lik (Vater-imago), Frankl nau- 
čava upravo suprotno: otac je slika Boga. 
»Otac nije za nas prauzor božanstva, 
nego je obratno istina: Bog je prauzor 
svakog očinstva. Samo je s ontogenet- 
skog, biološkog i biografskog gledišta 
otac prvi — a s ontološkog gledišta Bog je 
prvi. Govoreći psihološki, odnos dijete- 
otac doduše prethodi odnosu čovjek- 
Bog, ali govoreći ontološki, nije taj odnos 
uzor nego kopija. S gledišta ontologije, 
moj je fizički otac koji me je tjelesno 'ro- 
dio'...u neku ruku slučajni predstavnik 
Onoga koji je sve stvorio; gledajući onto- 
loški, moj je dakle naravni roditelj samo 
prvi simbol — i tako na neki način slika 
nadnaravnog Stvoritelja prirode«, za- 
ključuje osnivač logoterapije Viktor 
Frankl.!? 


Zaključak 


Logoterapija koju je utemeljio Viktor 
Frankl može se definirati kao liječenje 
smislom, Samo onaj koji zna i hoće svoju 
muku, svoje probleme i sve što ga zadesi 
u životu osmisliti, moći će preživjeti i 
sačuvati duševno zdravlje. Drugim riječi- 
ma, neće morati regredirati na primitiv- 
nije stadije svoga psihičkog života, što se 

često događa kad čovjek ne može ili ne 
zna izaći na kraj s velikim problemima 
koji mu se u životu pojave. Čovjek vjer- 
nik uspijeva i najtežu životnu situaciju 
staviti u kontekst Božje providnosti i tako 
sačuvati svoj mir i duševno zdravlje. U 
tome mu najviše pomaže autentična 
otvorenost prema Bogu kojeg shvaća 
kao Osobu, kao Onoga koji nam govori 
preko glasa savjesti. Savjest je, prema 
Franklu, glas transcendencije. Savjest je 
uvijek u službi samoostvarenja osobe, ali 
ne po mjeri i zamisli ljudskog, nego bo- 
žanskog autoriteta. Savjest nam pomaže 
da živimo općeljudske vrednote istine, 
poštenja, dobrote, pravednosti u konkret- 
nim životnim situacijama i na taj način 
život po savjesti osigurava ostvarenje 
božanskog plana s čovjekom. Sve ovo 
se odvija u ozračju slobode, koja je dvo- 
struke naravi: sloboda »od nečega« i slo- 
boda »za nešto«. Ono »od čega« čovjek 
može biti slobodan jest instinktivnost 
(njegov ego treba biti slobodan od ida); 
a ono »za što« je slobodan jest — odgo- 
vornost. »Čovjekova sloboda znači dakle 
biti slobodan 'od' instinkata 'za' odgovor- 
nost, za savjest«.'* Promatrajući čovjeka 
iz perspektive Franklove logoterapije i 
njegova učenja o savjesti, očito je da 
čovjek nije samo nagonsko biće koje je 
determinirano u svome djelovanju, nego 
je on također i slobodno, a to znači i od- 
govorno biće, koje u svojoj savjesti i slo- 
bodi otkriva plan što ga Bog ima s njime. 
Ostvarujući plan Onoga na čiju je sliku 
stvoren, i sam čovjek postaje ono što biti 
mora i samo na taj način postiže maksi- 
malno ostvarenje svih svojih mogućnosti 
koje latentno drijemaju u njegovu biću. 


M. Nikić: Logoterapija i vjera u učenju Viktora E. Frankla 275 


Summary 
Logotherapy and faith in the teaching of Viktor E. Franki 


At the beginning, the difference between psychotherapy and religion is defined. The 
primary goal of psychotherapy is healing the human soul. The primary goal of religion 
is its salvation. Faith can be psychotherapeutically effective as it offers inner security and 
peace to man, leaning on what is transcendental and absolute. The author explains 
Frank!'s thought about the human existence always surpassing itself and always seeking 
meaning. As a rational, free and responsible being, man always believes in meaning and 
is capable of discovering it. Man is not governed exclusively by his instinct for pleasure, 
as Freud believed, nor by his will for power, as Adler thought. He is led by his search of 
sense. Furthermore, the author analyses the notion of subconscious religiousness whi- 
ch, according to Franki, though latent, is still immanent to man. Frankl believes that sub- 
conscious spirituality is not part of instinctive reality. As a spiritual being, man has con- 
sciousness whose goal is to discover the "unique necessary". Frankl is convinced that 
man's responsibility cannot be reduced to his instinctiveness. Instincts can never and in 
no way suppress, censor and sublimate themselves. 


